༼ཉ༽༄༅། །ཡེ་ཤེས་ཁྱུང་ནག་གི་སྒྲུབ་ཐབས་ལས་ཚོགས་རྗེས་གནང་དང་བཅས་པ་བཞུགས་སོ།།« གསེར་ཆོས།། »༄༅། །ནམ་མཁའ་ལྡིང་གསེར་མིག་འཁྱིལ་པ་འབྱུང་པོ་འུར་འདེད་ཀྱི་མན་ངག་ཅེས་བྱ་བ། བླ་མ་དམ་པའི་ཞབས་ལ་ཕྱག་འཚལ་ལོ། །སངས་རྒྱས་ཀུན་གྱི་ཕྲིན་ལས་རྣམས། །དྲག་པོའི་ནད་གདོན་གཞོམ་བྱའི་ཕྱིར། །འདབ་བཟང་དབང་པོའི་སྐུར་སྤྲུལ་པ། །རྡོ་རྗེ་ནམ་མཁའ་ལྡིང་ལ་འདུད། །དེ་ཡི་མན་ངག་རྣོ་ཞིང་མྱུར། །སྤུ་གྲི་ལྟ་བུའི་ཞལ་གདམས་རྣམས། །མཁས་གྲུབ་བླ་མའི་གསུང་ཇི་བཞིན། །གཞན་ཕྱིར་བརྩེ་བས་བྲི་བར་བྱ། །གདམས་པ་འདི་ལ་གཉིས་ཏེ། བླ་མ་བརྒྱུད་པའི་རིམ་པ་དང་། གདམས་ངག་དངོས་སོ། །དང་པོ་ནི། རྒྱ་གར་གྱི་བླ་མ་ཨཱ་ཙརྻ་དམར་པོས། རྗེ་བཙུན་ས་སྐྱ་པ་ཆེན་པོ་ལ་དངོས་སུ་གནང་། དེས་རྗེ་བཙུན་བསོད་ནམས་རྩེ་མོ། དེས་རྗེ་བཙུན་གྲགས་པ་རྒྱལ་མཚན། དེས་རོང་མི་གྲགས་པ་དཔལ། དེས་རོང་མི་ལྦ་བ་ཅན་སངས་རྒྱས་དཔལ། དེས་རོང་མི་དར་མ་གྲགས། དེས་རོང་མི་སངས་རྒྱས་རྒྱལ་མཚན། དེས་རོང་མི་བསོད་ནམས་རྒྱལ་མཚན། དེས་ཤར་སྦུ་ཆུ་བ་དཔལ་ལྡན་གྲགས་པ། དེས་མཁན་ཆེན་ལྷུན་གྲུབ་དཔལ། ཆོས་རྗེ་ནམ་མཁའ་ལེགས་པ། ཆོས་རྗེ་ཝཱ་གཱི་ཤྭ་ར། དེས་ངག་དབང་གྲགས་པ་དཔལ་བཟང་པོ་ལ། དེས་བདག་ལའོ། །གཉིས་པ་གདམས་པ་དངོས་ལ་གསུམ། བསྙེན་པ། སྒྲུབ་པ། ལས་སྦྱོར་རོ། །དང་པོ་ལ་གསུམ། སྔོན་འགྲོ། དངོས་གཞི། གྲུབ་པའི་རྟགས་སོ། །དང་པོ་ནི། མཚམས་གྲུབ་ན་རབ། དེ་མ་གྲུབ་ཀྱང་ཡིད་དང་མཐུན་པའི་གནས་སུ་སྟན་བདེ་བ་ལ་བསྡད། སྐྱབས་འགྲོ་སེམས་བསྐྱེད་བྱ། ཚད་མེད་བཞི་བསྒོམ། སྭ་བྷཱ་ཝས་ཆོས་ཐམས་ཅད་སྟོང་པར་བསྒོམ་མོ། །གཉིས་པ་དངོས་གཞི་ལ་ལྷ་བསྒོམ་པ་དང་། སྔགས་བཟླ་བའོ། །དང་པོ་ལ་བཞི། རང་གནམ་ལྕགས་ཀྱི་ཁྱུང་དུ་བསྐྱེད་པ། ཐུབ་པས་དབུར་བརྒྱན་པ། རྩ་སྔགས་ཀྱིས་བརྟན་པར་བྱ་བ། ཆངས་བུའི་གཏོར་མ་འབུལ་བའོ། །དང་པོ་ནི། སྟོང་པའི་ངང་ལས་ནམ་མཁའི་ཀློང་དཀྱིལ་དུ། ཡྃ་ལས་རླུང་གི་དཀྱིལ་འཁོར་སྔོན་པོ་གཞུའི་དབྱིབས་ཅན། དེའི་སྟེང་དུ་ཝྃ་ལས་ཆུའི་དཀྱིལ་འཁོར་དཀར་པོ་ཟླུམ་པོ་རྦ་རླབས་དུ་མ་འཁྲུགས་པ་ལས་ལྦུ་བའི་ཕུང་པོ་དཔག་ཏུ་མེད་པ་འཁྲིགས་པ། དེ་དག་གཅིག་ཏུ་འདུས་ནས་ལྦུ་བའི་ཕུང་པོ་ཆེན་པོ་ལྃ་གྱིས་མཚན་པ་ཞིག་ཏུ་གྱུར། དེ་རླུང་གིས་དཀྲུགས་ནས་ཡོངས་སུ་གྱུར་པ་ལས་རྒྱ་མཚོ་ཆེན་པོའི་སྟེང་དུ། སའི་དཀྱིལ་འཁོར་གསེར་གྱི་རང་བཞིན་མིག་མངས་རིས་སུ་དྲྭ་བས་སྦྲེལ་བ་གྲུ་བཞི་པས་ཁྱབ་པ། དེའི་སྟེང་དུ་ནམ་མཁའི་མདོག་ཅན་གྱི་ཡི་གེ་ཀྵིཾ་སྔོན་པོ་དེ་ལས་འོད་ཟེར་སྔོན་པོ་དཔག་ཏུ་མེད་པ་འཕྲོས་འཇིག་རྟེན་གྱི་ཁམས་ཐམས་ཅད་ཁྱབ་པས། སེམས་ཅན་ཐམས་ཅད་ཀྱི་ཀླུ་དང་ས་བདག་ལ་སོགས་པའི་གནོད་པ་ཐམས་ཅད་ཉེ་བར་ཞི་བར་བྱས། སངས་རྒྱས་ཐམས་ཅད་ཀྱི་ཐུགས་རྒྱུད་བསྐུལ་མཁྱེན་བརྩེ་དང་མཐུ་སྟོབས་ཐམས་ཅད་འོད་ཟེར་སྔོན་པོའི་རྣམ་པར་བསྡུས། ཡི་གེ་ཀྵིཾ་ལ་ཐིམ། དེ་ཡོངས་སུ་གྱུར་པ་ལས་རང་ཉིད་རྡོ་རྗེ་ནམ་མཁའ་ལྡིང་གི་རྒྱལ་པོ་གསེར་མིག་འཁྱིལ་པ་སྐུ་མདོག་སྔོན་པོ་ནམ་མཁའི་མདོག་ཅན། རྭ་དང་མཆུ་སྡེར་ཐམས་ཅད་གནམ་ལྕགས་ལས་གྲུབ་པ། སྤྱན་གསུམ་ཉི་མ་ལྟར་འབར་ཞིང་འཁྱིལ་པ། ཞལ་གཅིག་ཕྱག་གཉིས་པ། ཕྱག་གཡོན་པས་ཐུགས་ཀར་སོར་མོ་ལྔ་གདེངས་པ་མཐེ་བོང་ལ་སོགས་པའི་སོར་མོ་ལྔ་ལ་རིམ་པ་བཞིན། ཨོཾ་པཀྵིཾ་སྭཱ་ཧཱ་ལྔ་ལས་ཀླུ་ལྔ་འདུལ་བའི་ཁྱུང་དཀར་པོ། དམར་པོ། སྔོན་པོ། སེར་པོ། ལྗང་གུ་ལྔས་ཕྱག་གཉིས་ཀྱིས་ཀླུ་རྒྱལ་རིགས། རྗེའུ་རིགས། ཁྱབ་བྱེད་རིགས་ལྡན་དང་། བྲམ་ཟེའི་རིགས་དང་། གདོལ་པ་དམངས་རིགས་ཀྱི་ངོ་བོ་སྦྲུལ་དཀར་པོ། དམར་པོ། སྔོན་པོ། སེར་པོ། ལྗང་གུ་གཉིས་གཉིས་ཀྱི་སྐེད་པ་ནས་བརྒྱངས་ནས་འཕྱར་ཐབས་སུ་འཛིན་པ། མགོ་བོ་བསྣོལ་མ་གཉིས་གཉིས་ཞལ་དུ་གསོལ་ཅིང་། མཇུག་མ་བསྣོལ་མ་གཉིས་ཞབས་ཀྱིས་མནན་པ། རྒྱན་དང་ཆ་ལུགས་རྣམས་གཙོ་བོ་ལྟ་བུའོ། །ཕྱག་གཡས་པས་ཀླུའི་རྒྱལ་པོ་ཆུ་བདག་སྔོན་པོ་ཞལ་གཅིག་ཕྱག་གཉིས་པ་སྟོད་ལྷའི་ལུས་ཅན། སྨད་སྦྲུལ་མཇུག་ཏུ་གནས་པ་ཐུགས་ཀར་ཐལ་མོ་སྦྱར་བ། སྦྲུལ་མགོའི་གདེངས་ཀ་བདུན་དང་ལྡན་པ། ནོར་བུ་རིན་པོ་ཆེས་བརྒྱན་པའི་སྐེད་པ་ནས་འཕྱར་ཐབས་སུ་འཛིན་པ། མཇུག་མ་ཞབས་གཉིས་ཀྱིས་མནན་པ། སྒྲོ་དང་སྤུ་ཐུང་རྣམས་གནམ་ལྕགས་ཀྱི་རལ་གྲི་དང་ཆུ་གྲི་«་་་་་སྤུ་གྲིའང་ཟེར་»འབར་བས་གཏམས་པ། ལུས་ལ་རིན་པོ་ཆེའི་རྒྱན་དང་། རྭ་བར་ཡིད་བཞིན་ནོར་བུ་དང་། དབུའི་གནས་ལྔར་གསེར་གྱི་འཁོར་ལོ་ལྔས་བརྒྱན་པ། བསྐལ་པའི་མེ་ལྟ་བུའི་ཡེ་ཤེས་ཀྱི་མེ་ཕུང་འབར་བའི་དབུས་ན་བཞེངས་པ། སྐུ་ལས་སྤྲུལ་པའི་ཕོ་ཉ་དང་མེའི་ཚོགས་དཔག་ཏུ་མེད་པ་འཕྲོ་བས། གནོད་བྱེད་གཞོབ་ཐུལ་ཐུལ་བསྲེགས་པ། ཐུགས་ཀར་ཡི་གེ་ཀྵིཾ་སྔོན་པོས་མཚན་པ་བསྒོམ། གཉིས་པ་ནི། ཐུགས་ཀའི་ཀྵིཾ་ལས་འོད་ཟེར་འཕྲོས་རང་བཞིན་གྱི་གནས་ནས་ཤཱཀྱ་ཐུབ་པ་འཁོར་དང་བཅས་པ་སྤྱན་དྲངས། རང་ཉིད་ཀྱི་སྤྱི་གཙུག་གི་འཁོར་ལོའི་སྟེང་དུ་བཞུགས་པར་བསྒོམ། གསུམ་པ་ནི། རང་ཉིད་དེ་ལྟ་བུའི་ལྷའི་ང་རྒྱལ་བརྟན་པར་བསམས་ནས་རྩ་སྔགས་ཚར་གཅིག་བརྗོད་ནས་བྱིན་གྱིས་བརླབ་བོ། །བཞི་པ་ནི། རང་གི་མདུན་དུ་དངོས་སམ་ཡིད་ཀྱི་ཟན་གྱི་ཆངས་བུ་གཙང་མ་ལྔ་ཙམ་ཡོད་ན་ཤ་དུམ་རེ་བཅུག ཆུ་གཙང་གིས་བྲན་ལ། ཨོཾ་ཨཱཿཧཱུྃ་སོགས་ཀྱི་བྱིན་གྱིས་བརླབ། མདུན་གྱི་ནམ་མཁར་རང་གིས་བསྒོམས་པ་ལྟ་བུའི་ཁྱུང་གསལ་བཏབ། རྩ་སྔགས་བདུན་ནམ་གསུམ་གང་རུང་གིས་འབུལ་ལོ། །འདོད་དོན་ལ་གསོལ་བ་བཏབ། ཁྱུང་རང་ལ་བསྟིམ་མོ། །གཉིས་པ་སྔགས་བཟླ་བ་ནི། བསྐྱེད་རིམ་དེ་ཉིད་ལ་དམིགས་པ་གཏད་དེ། ཨོཾ་པཀྵིཾ་རཱ་ཛ།«་་་་་བྱའི་རྒྱལ་པོ། »ན་མོ་ག་རུ་ཌ།«་་་་་ནམ་མཁའ་ལྡིང་། »ཨེ་བྷ་སརྦ་ནཱ་ག་བྷ་ཡ་ཀ་ར།«་་་་་ཀླུ་ཐམས་ཅད་འཇིགས་པར་བྱེད་པ།» སརྦ་བི་ས་ན་ཧཱུྃ་ཕཊ།«་་་་་ཐམས་ཅད་འཇོམས་པར་བྱེད་པ། »ཀྵིཾ་པ་ཨོཾ་སྭཱ་ཧཱ། ཨོཾ་པཀྵིཾ་སྭཱ་ཧཱ། པཀྵིཾ་ཨོཾ་སྭཱ་ཧཱ། སྭཱ་པ་ཨོཾ་ཧཱ་ཀྵིཾ། ཧཱ་པ་ཨོཾ་སྭཱ་ཀྵིཾ། ཞེས་པའི་རྩ་སྔགས་འདི་མིའི་ཚིག་གིས་བར་མ་ཆོད་པར་བྱས་ལ་འབུམ་ཕྲག་གསུམ་བཟླས་པས་ལས་ཐམས་ཅད་འགྲུབ་པར་ཐེ་ཚོམ་མེད་དོ། །གསུམ་པ་གྲུབ་པའི་རྟགས་ལ་གསུམ། ཕྱི་རྟགས། ནང་རྟགས། གསང་བའི་རྟགས་སོ། །དང་པོ་ནི། དངོས་སམ་རྨི་ལམ་དུ་རང་ཁྱུང་དུ་གྱུར་ནས་ནམ་མཁའ་ལ་འཕུར་བ། སྦལ་སྦྲུལ། ལྕོང་མོ། སྡིག་པ། སྡོམ། རྟ་ལ་སོགས་པའི་འབུ་སྲིན་དང་སེམས་ཅན་ཟོས་པ། མེར་བསྲེགས་པ། ལུས་ལས་བུད་པ། མཚོ་དང་ཆུ་ཀླུང་དང་། ཆུ་མིག་སྐམ་པ་ལ་སོགས་པ་རྨིའོ། །གཉིས་པ་ནི། གཉིད་ཆུང་བ་དང་། ལུས་ཡང་བ་དང་། ནམ་མཁའ་ལ་འཕུར་བ་དང་འཕུར་བ་སྙམ་པ་ལ་སོགས་རྨི་བའོ། །གསུམ་པ་ནི། ནད་དང་གདོན་དྲག་པོ་ལ་སོགས་པ་འདུལ་བ་ན། རང་ལྷའི་ང་རྒྱལ་གསལ་ཞིང་བརྟན་ལ་འདི་དག་འདུལ་བ་ལ་ཐེ་ཚོམ་མེད་སྙམ་པའི་གདེངས་དང་མི་འཇིགས་པའི་སྤོབས་པ་བསྐྱེད་པའོ། །གཉིས་པ་སྒྲུབ་པ་ལ་གཉིས། སྒོམ་བཟླས་དང་། དམ་ཚིག་བསྲུང་བའོ། །དང་པོ་ནི། རང་ཉིད་ནམ་མཁའ་ལྡིང་དུ་བསྐྱེད་པ་སོགས་དང་། གཏོར་མ་འབུལ་བ་རྣམས་བསྙེན་པ་ཇི་ལྟ་བ་བཞིན་བྱ། དེ་ནས་རང་གི་མགོ་བོའི་ཨོཾ་དཀར་པོ་ལས་འོད་ཟེར་དཀར་པོ་དཔག་ཏུ་མེད་པ་འཕྲོས་པས་ཕྱོགས་བཅུའི་སངས་རྒྱས་ཐམས་ཅད་ཀྱི་ཐུགས་རྒྱུད་བསྐུལ། དེ་རྣམས་ཀྱི་སྐུ་ལུས་ལས་སངས་རྒྱས་ཐམས་ཅད་ཀྱི་སྐུའི་ངོ་བོ་ཁྱུང་དཀར་པོ་དཔག་ཏུ་མེད་པ་སྤྱན་དྲངས་པ་ཨོཾ་ལ་ཐིམ་པས་མགོའི་ནང་སྐུའི་ཁྱུང་དཀར་པོ་སོར་མོ་ལ་བཀོད་པ་ལྟ་བུ་གཅིག་བསྒོམས་ནས་རྩ་སྔགས་ཀྱི་ཧཱུྃ་ཕཊ་ཡན་འདྲ་བ་ལ། ཨོཾ་དང་། པ་དང་། ཀྵིཾ་དང་། སྭཱ་དང་། ཧཱ་སྟེ། ཡིག་འབྲུ་ལྔས་མགོ་དྲངས་པའི་ཁྱུང་རིགས་ལྔའི་སྔགས་བཏགས་པ་ཁྲི་ཕྲག་གཅིག་བཟླའོ། །དེ་བཞིན་དུ་མགྲིན་པ་ལ་ཀྵིཾ་དམར་པོ་ཞིག་བསྒོམ་ནས། པ་ཨོཾ་ཀྵིཾ་སྭཱ་ཧཱ། ལྔས་སྣ་དྲངས་པས་སྔགས་ལྔ་བཏགས་པ་ཁྲི་བཟླ། ཐུགས་ཀར་ཀྵིཾ་སྔོན་པོ་ཞིག་བསྒོམས་ནས། རྩ་སྔགས་ཇི་ལྟ་བ་བཞིན་ཏེ། ཀྵིཾ་ཨོཾ་པ་སྭཱ་ཧཱ་ལྔ་པོས་མགོ་དྲངས་པའི་སྔགས་ལྔ་བཏགས་ལ་ཁྲི་བཟླ། ལྟེ་བར་སྭཱ་ལས་ཁྱུང་སེར་པོ་ཞིག་བསྒོམས་ནས་སྭཱ་དང་། ཨོཾ་དང་། པ་དང་། ཀྵིཾ་དང་། ཧཱ་སྟེ་ལྔས་མགོ་དྲངས་པའི་སྔགས་ལྔ་པོ་ཁྲི་བཟླ། གསང་གནས་སུ་ཁྱད་པར་ལྷ་ལས་འོད་ཟེར་འཕྲོས་འཇིག་རྟེན་གྱི་ཁམས་ཀྱི་སྣོད་བཅུད། དུག་སྨན་གྱི་ནུས་མཐུ་བཅུད་ཐམས་ཅད་དང་། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་མཁྱེན་བརྩེ་ནུས་མཐུ་ཡོན་ཏན་འཕྲིས་ལས་ཐམས་ཅད་བསྡུས་ནས་ཧཱ་ལ་ཐིམ་པས་ཕྲིན་ལས་ཀྱི་ཁྱུང་ལྗང་གུར་བསྒོམ་སྟེ། ཧཱ་དང་། ཨོཾ་དང་། པ་དང་། ཀྵིཾ་དང་། སྭཱ་སྟེ་ཡིག་འབྲུ་ལྔས་མགོ་དྲངས་པའི་སྔགས་ཚན་ལྔ་རིམ་པ་བཞིན་བཏགས་ལ་ཁྲི་ཚོ་བཞི་བཟླའོ། །དེ་ལྟར་སྒྲུབ་པ་ལ་ཁྲི་ཚོ་ལྔ་བཟླས་པས་ལས་རབ་འབྱམས་དང་ནད་གདོན་གང་ལ་ཡང་ཐོགས་པ་མེད་དོ། །ནད་གདོན་ཐམས་ཅད་འདུལ་བ་ལ་གདེང་ཐོབ་པའོ། །གཉིས་པ་ནི། བྱ་ཤ བྱའི་སྒོ་ང་། ལ་ཕུག ཟ་ཚོད་རྣམས་མན་ངག་བྱེད་པའི་དུས་སུ་ཐམས་ཅད་སྤངས་ན་རབ། ཐ་ནའང་སྒྲུབ་པ་བྱེད་པའི་དུས་སུ་ཐམས་ཅད་སྤངས་ཏེ་མཚམས་ཤིན་ཏུ་བསྡམས་ལ་སྨྲ་བ་བཅད་ནས་འབད་པ་གལ་ཆེའོ། །གསུམ་པ་ལས་སྦྱོར་ལ་གཉིས། ཁྱད་པར་གྱི་ལས་སྦྱོར་དང་། སྤྱི་འགྲོའི་ལས་སྦྱོར་རོ། །དང་པོ་ལ་དགུ་ལས་སེར་བ་དང་། ཆར་བཅད་པ་ནི། ཡུངས་ཀར། གྲི་ཐལ། མཚོ་ཆེན་པོའི་བྱེ་མ་དང་གསུམ་ལ་རྩ་སྔགས་སྟོང་ཕྲག་གདབ། དང་པོས་སེར་བ་དང་། ཆར་པ་དང་། རླུང་ཆེན་པོ་དང་། ཐོག་ལ་སོགས་པ་འབབ་པའི་དུས་སུ་བསྙེན་པ་བཞིན་རང་ཁྱུང་དུ་བསྒོམ། དེ་ལ་སྡིགས་མཛུབ་གཏད། རྩ་སྔགས་དྲག་ཏུ་བཟླ། རྫས་གསུམ་གཏོར། ཕུས་བཏབ་པས་ཆར་ཆད་པ་ཐེ་ཚོམ་མེད་དོ། །གཉིས་པ་མིད་འབྱར་ཆོས་པར་འདོད་ན། རྒྱམ་ཚྭ་རྙེད་ན་རབ། མ་རྙེད་ན་ཚྭ་བཟང་པོ་གང་རུང་གང་འོས་དང་། ནས་འབྲུ་གསུམ་དང་བཅས་པ་སླ་ངར་བརྔོས་ནས་ཡོས་སུ་སོང་བ་དང་གྲང་དུ་བཅུག་སྟེ། སྒང་བུར་བླུག འཁར་བའམ། ཟངས་སམ། སྨྱུག་མའམ། ལྕགས་སྦུབས་སུ་བཅུག སྐུད་པས་བཅིང་། རྩ་སྔགས་སྟོང་ཕྲག་གཅིག་གདབ། དེ་ནམ་དགོས་དུས་སུ་ལྟོ་སྟོང་ལ་ཁེམ་བདེ་རེའམ། ཕྱེད་ཙམ་རེ་ལྟོ་ཚོད་དང་བསྟུན་ནས་ཆུ་བསྐོལ་པ་ལ་སོགས་པས་ཕུལ་ནས་གཏང་ངོ་། །དེ་བཞིན་བྱས་པས་ཤ་དུག མ་ཞུ་བ། ཕོ་ནད། རྒྱུ་ནད། སྦོས་པ། སྐྲན། གྲོལ་མ་ལ་སོགས་པ་ནང་ཆའི་ནད་ཐམས་ཅད་ལ་ཐེངས་པས་ཆོག་གོ །གསུམ་པ་དུག་སྲུང་བ་ལ། ཨ་རུ་ར་རྣམ་པར་རྒྱལ་བའམ། གདོང་དྲུག་གམ། གསེར་མདོག་བཟང་པོ་ཞིབ་པར་བཏགས། རིལ་བུ་སྲན་མ་འབྲིང་ཙམ་གང་དགོས་བྱ། རིལ་བུའི་གྲངས་ཀྱི་རྩ་སྔགས་སྟོང་ཚོ་རེ་གདབ། ལྟོ་སྟོང་ལ་རིལ་བུར་ཟོས་པས་ཟླ་བ་རེ་སྲུང་ཐུབ། འདི་དུག་སྲུང་དང་གསོ་བ་གཉིས་ཀ་ཡིན། བཞི་པ་དུག་གི་འདྲེད་ལ། དཔྱིད་ཀ་ས་འོག་གི་ཟྭའི་མྱུ་གུ་དཀར་པོ་གཙང་མ་བྲེ་གང་ཙམ་ལ་གླ་རྩི་བཟང་པོ་རི་བོང་རིལ་མ་ཙམ་ཞིག་གདབ། རློན་བརྡུང་བྱས་ལ་གྲིབ་སྐམ་བྱ། ཞིབ་པར་བཏགས་ལ་དགེ་སློང་ངམ་བྱིས་པ་ལོ་བརྒྱད་པའི་དྲི་ཆུས་སྦྲུ། རིལ་བུ་སྲན་མ་འབྲིང་པོ་ཙམ་བྱ། རྩ་སྔགས་རིལ་བུའི་གྲངས་སམ་སྟོང་ཕྲག་གཅིག་གདབ། ལྟོ་སྟོང་ལ་རེ་རེ་ཟོས་པས་དུག་བྱུང་དུས་སུ་ཁོང་དུ་སོང་མ་ཐག་སྐྱུགས་ཡོང་། སྔར་སོང་བའི་དུག་རོ་རྙིང་པ་ཡིན་རུང་ཐམས་ཅད་སྐྱུགས་འོང་ཟླ་བ་རེ་ལ་རེ་རེས་ཆོག འདི་དུག་བརྟག་པ། དུག་སྲུང་བ། འདྲེད་གསོ་བ་ཐམས་ཅད་ལ་འགྲོ་བ་ཡིན་ནོ། །ལྔ་པ་སྲིའུ་གསོ་ན། བལ་ནག་གི་སྐུད་པ་ཁྲུ་གསུམ་སུམ་བསྒྲིལ་ལ། སོར་བཞི་བཞིའི་སར་མདུད་པ་རེ་རེ་སྟེ་ལྔ་བྱས། མདུད་པ་རེ་རེ་ལ་ཁྱུང་རེ་རེ་སྟེ་ལྔ་བསྒོམ། རྩ་སྔགས་བསྙེན་གྲངས་སམ་སྟོང་ཕྲག་གཅིག་གདབ། དེ་གང་བསྲུང་བའི་བུ་ཚའི་སྐེ་ལ་བཏགས་སོ། །འདིའི་སྲུང་སྐུད་ཅི་ཙམ་བཏགས་པའི་རྟ་ཕྱུགས་ར་ལུག་ལ་སོགས་ཀྱི་ཕྲུ་གུ་མ་སོས་པ་རྣམས་དང་། བང་མཛོད་ལ་འདྲེ་ཞུགས་པ་དང་། སྣ་ཁྲག་དང་། ཐིག་ལེ་མ་ཆོད་པ་དང་། ཞོ་ཉེས། ཆང་ཉེས་རྣམས་ལ་སྔ་མ་བཞིན་བྱས་ནས་སྲུང་སྐུད་བཏགས་པས་ཐུབ་པར་ཐེ་ཚོམ་མེད་དོ། །དྲུག་པ་གདོན་བགེགས་སྐྲོད་པར་འདོད་ན། བཙན་དུག་ནག་པོ། གུ་གུལ་ནག་པོ། ཤུ་དག་ནག་པོ། མུ་ཟི་ནག་པོ། གླ་རྩི། ཤིང་ཀུན། ལྡོང་རོས། བ་བླ། ཕོ་རོག་གི་མགོ། ཉ་སྤྲེ་བའི་མགོ། ཤ་ཆེན། ཚིལ་ཆེན། སྲེ་མོང་གི་ཤ སྤྲེའུའི་ཤ རྭ་གཞོབ། སྤྱང་ཁུའི་བྲུན། སེང་ལྡིང་། ཙནྡན། འཛིན་པ། ར་དུག་ས། ར་རུ། གླང་རུ། རྟ་རྨིག་གསུམ་བསྲེགས་པའི་གཞོབ། རྡོ་དྲེག ཕག་ཚིལ། དྲི་ཆེན། དེ་རྣམས་སྦྱར་བ་ལ་རྩ་སྔགས་སྟོང་ཕྲག་གཅིག་དང་། ནད་པ་འདྲེ་ཅན་གྱི་འགབ་ལ་བདུག་གམ། བྱུག་གམ། བཏགས་ཀྱང་རུང་སྟེ་གནོད་པར་བྱེད་པའི་འདྲེ་གདོན་རྣམས་ཀྱིས་དེ་དག་ནམ་མཁའ་ལྡིང་གི་རྒྱལ་པོར་མཐོང་ནས། དེའི་ཉེ་འཁོར་དང་ཕྱོགས་སུའང་ཉེ་བར་མི་ནུས་ཤིང་སོ་སོར་བྱེར་ཞིང་འབྲོས་པར་འགྱུར་རོ། །བདུན་པ་སྨྱོ་བ་འདུལ་བ་ལ་གཉིས། གང་གནོད་བརྟག་པ་དང་། དེ་བཅོས་པའོ། །དང་པོ་ནི། སེམས་ཉམས་ན་ཨ་ཝ་དྷཱུ་ཏིར་གདོན་ཞུགས་པ་སྟེ། མིག་ནམ་མཁའ་ལ་ལྟ་ཞིང་འབོད་ཀྱིན་འདུག་ན་རྒྱལ་པོ་ཡིན། ངུ་འབོད་བྱེད་ཀྱིན་འདུག་ན་མ་མོ་དང་སྲིན་མོ་ཡིན། སྐད་ངན་འདོན་ཀྱིན་འདུག་ན་འགོང་པོ་ཡིན། ལག་པ་